Hondurasin yleisvaalit 2025

**Hondurasin yleisvaalit 2025** järjestettiin 30. marraskuuta. Niissä valittiin 128-paikkainen Hondurasin kansalliskongressi ja presidentti. Lisäksi samaan aikaan järjestettiin paikallisvaalit, joissa valittiin lähes 300 pormestaria.

Parlamenttivaaleissa oli käytössä suhteellinen vaalitapa ja presidentinvaaleissa yksikierroksinen enemmistövaali, jossa eniten ääniä saanut ehdokas valitaan suoraan. Istuva presidentti Xiomara Castro ei ollut ehdolla, sillä perustuslaki kieltää peräkkäiset kaudet.

## Taustaa
Vuonna 2021 presidentiksi valittiin Xiomara Castro, joka on sekä ensimmäinen naispuolinen että ensimmäinen vasemmistolainen virassaan. Hän lupasi taistella korruptiota vastaan ja luovutti pian valtaannousunsa jälkeen edeltäjänsä Juan Orlando Hernándezin Yhdysvaltoihin, missä tämä tuomittiin huumeiden ja aseiden salakuljetuksesta 45 vuoden vankeuteen. Laajempi korruption torjunta on kuitenkin epäonnistunut, ja Castroa sekä hänen puoluettaan on syytetty oikeuslaitoksen käyttämisestä poliittisiin tarkoituksiin. Honduras on alueensa köyhimpiä ja sosiaalisesti epätasa-arvoisimpia maita. Inhimillisen kehityksen indeksissä lähialueen maista vain Haiti on sitä huonommalla sijalla. Viime vuosina maata ovat koetelleet koronapandemia ja rajut hirmumyrskyt. Ongelmia ovat muun muassa korkea työttömyys erityisesti nuorison keskuudessa, jengiväkivalta, terveydenhuollon surkea tila ja naisiin sekä tyttöihin kohdistuva sukupuolittunut väkivalta. Maan vankilat ovat ylitäynnä ja osaltaan edistävät rikollisuutta, kun nuoria värvätään niissä jengeihin.

Vaalien alla Trump ilmaisi kannattavansa Asfuraa ja uhkasi leikata maansa tukea Hondurasille, jos tätä ei valita. Trump myös armahti Asfuran puoluetoverin, ex-presidentti Juan Orlando Hernándezin, joka suoritti 45 vuoden vankilatuomiotaan Yhdysvalloissa. Trump kuvaili liberaalien ehdokasta Nasrallaa ”lähes kommunistiksi”, vaikka tämä itse oli kampanjassaan varoittanut kommunismin uhasta Rixi Moncadan kohdalla. 

## Presidenttiehdokkaat
Mielipidekyselyissä kolme ehdokasta keräsi yli 20 prosentin kannatuksen. He olivat entinen Tegucigalpan pormestari ja oikeistokonservatiivisen kansallispuolueen Nasry Asfura, nykyisen presidentin läheinen liittolainen Rixi Moncada ja entinen varapresidentti, liberaalipuolueen Salvador Nasralla.

Asiantuntijat pelkäsivät, että mikäli kukaan ehdokkaista ei saisi selvästi muita enemmän ääniä, vaalien tulos tultaisiin kiistämään, mikä voisi johtaa levottomuuksiin.

Presidenttiehdokkaista Nasralla ja Asfura olivat ilmaisseet kannattavansa diplomaattisten suhteiden palauttamista Taiwaniin, jotka katkaistiin Castron kaudella. Nasralla sanoi suoraan katkaisevansa suhteet Kiinaan, jos tulee valituksi.

## Tulokset
Kun 87,4 prosenttia äänistä oli laskettu 5. joulukuuta, Asfura johti niukasti 40,20 prosentilla ja Nasrallalla oli 39,48 prosentin ääniosuus. Ero heidän välillään oli tässä vaiheessa noin 20&nbsp;000 ääntä. Rixi Moncada oli kolmantena 19,31 prosentilla. Keskusvaalilautakunta kehotti ihmisiä kärsivällisyyteen ja lupasi lopulliset tulokset viimeistään 30. joulukuuta, joka oli lakisääteinen takaraja.

Vaalien voittajaksi julistettiin 25. joulukuuta Nasry Asfura, joka sai 40,3 prosenttia äänistä. Nasralla jäi toiseksi 39,5 prosentilla. Hän sanoi, ettei pidä tulosta oikeana, mutta kehotti kannattajiaan rauhallisuuteen. Kansalliskongressin puhemies Luis Redonso kutsui tulosta ”täysin laittomaksi”. Keskusvaalilautakunnan puheenjohtajan mukaan ääntenlaskun viivästyminen johtui taulukoinnista vastaavan yhtiön huoltotoimenpiteistä, joista ei ollut etukäteen sovittu vaaliviranomaisten kanssa.

Asfura astuu virkaan 27. tammikuuta 2026.

## Parlamenttivaalit

Parlamenttivaaleissa eniten paikkoja sai Kansallispuolue (49), toiseksi tuli Liberaalipuolue (41). Edellisten vaalien suurin puolue Libre jäi kolmanneksi 35 paikalla. Lisäksi Pinu-puolue sai kaksi paikkaa ja Kristillisdemokraattinen puolue yhden.

## Lähteet

## Aiheesta muualla
* Hondurasin keskusvaalilautakunta